

**SAMOTESTIRANJE - PRVA OBAVIJEST**

Poštovani roditelji,

prema uputama MZO uskoro počinje mjera samotestiranja učenika. Provođenjem mjere samotestiranja ukinula bi se obveza samoizolacije učenika koji su bili u kontaktu s Covid-pozitivnom osobom, a nemaju simptome bolesti i podliježu samoizolaciji sukladno uputama HZJZ.

Samotestiranje sa SARS-CoV-2 brzim antigenskim testovima je dobrovoljno i ​​besplatno i obavlja se jednom tjedno. Preporuka je da se učenici samotestiraju ponedjeljkom prije nastave (ili nedjeljom prije spavanja) te da potom prijavite samo pozitivne rezultate testiranja razredniku/ci. Dan testiranja za našu školu ovisit će o danu zaprimanja testova.

**Ukoliko ne želite da Vaše dijete provodi mjeru samotestiranja sa SARS-CoV-2 brzim antigenskim testovima, molimo Vas da ispunite obrazac/izjavu koja se nalazi u prilogu.** Popunjenu i potpisanu izjavu molim da skenirate/fotografirate i pošaljete razredniku/razrednici. U tom slučaju, testovi Vam neće biti uručeni te će Vaše dijete nakon kontakta s Covid-pozitivnom osobom morati u samoizolaciju ako istoj i podliježe sukladno uputama HZJZ.

**U slučaju pristanka (a smatra se da roditelj pristaje ukoliko ne potpiše navedenu IZJAVU),** bit će Vam dostavljena dva SARS-CoV-2 brza antigenska testa za provođenje mjere samotestiranja. O vremenu i načinu dostave obavijestit ćemo vas naknadno.

Važno je naglasiti da prema uputama proizvođača nije uputno da učenici mlađi od 16 godina provode samotestiranje bez nadzora ili pomoći odraslih osoba.

U prilogu su upute Ministarstva znanosti i obrazovanja koje molimo da pročitate, bez obzira na Vašu odluku.

**Rok za slanje popunjenog obrasca razrednicima je nedjelja, 13. veljače 2021.**

**Zahvaljujem na suradnji!**

 S poštovanjem,

 Ivana Sauha, prof.

 ravnateljica